Műszaki leírás

a Magyarországon használható, a tenyésztési hatóság által jóváhagyott szarvasmarha füljelzők, behelyező eszközök és kísérő nyomtatványok gyártására, a Szállítóval szemben támasztott követelményekre

# Bevezetés

A szarvasmarha egyedek életszámként funkcionáló egyedi azonosító számmal nyilvántartottak, ezért a jelölésnek olyannak kell lennie, hogy az lehetővé tegye az állat megbízható azonosítását.

Annak érdekében, hogy a magyar szarvasmarha állomány egyedi azonosíthatósága, valamit az állatok mozgásának nyomon követhetősége tartósan biztosítható legyen, elengedhetetlen a füljel­zővel, mint az egyedazonosítás eszközével szemben tá­masztott követelmények konkrét megfo­gal­mazása. A követelmények megfogalmazása során figyelembe vett jogszabályok a következők:

* az Európai Parlament és a Tanács 2000. július 17-i 1760/2000/EK Rendelete a szarvasmarhák azonosítási és nyilvántartási rendszerének létrehozásáról, továbbá a marhahús és marhahústermékek címkézéséről, valamint a 820/97/EK tanácsi rendelet hatályon kívül helyezéséről,
* a Bizottság 911/2004/EK Rendelete a füljelzők, marhalevelek és állomány-nyilvántartások tekintetében az 1760/2000/EK európai parlamenti és tanácsi rendelet végrehajtásáról,
* a szarvasmarha-fajok egyedeinek jelöléséről, valamint Egységes Nyilvántartási és Azonosítási Rendszeréről szóló 99/2002. (XI. 5.) FVM rendelet.

# Fogalmak:

|  |  |
| --- | --- |
| Behelyezés: | Az új füljelzőnek (a teljes egyedi füljelző készletnek) az állat fülében, a fülön keresztül történő rögzítése. |
| Együttműködési megállapodás: | A szarvasmarhák jogszabály szerinti jelölésére szolgáló fül­jelzők, a füljelzők behelyezéséhez szükséges se­géd­eszközök és a kísérő nyom­tat­ványok gyár­tá­sára és szállítására a NÉBIH és a Szállító között létesült megállapodás. |
| EU ENAR szám: | 2004. május 1-ét követően az EU tagállamból beszállított szarvas­mar­háknak a tagállamban kiadott, a tagállam 2 betűs ISO kódjából és egy maximum 12 jegyű, numerikus azonosítószámból álló, ezzel a központi adatbázisban regisztrált azonosító száma. Hatályos jogszabály szerinti megnevezése: *Más tagállami ENAR jelölés.* |
| Füljelző: | a szarvasmarhák jelölésére szolgáló, műanyagból készült jelölő eszköz. Minden füljelző két részből, egy *apa-* és egy *anyarészből*, azaz füljelző levélből áll, ezek be­he­lyezés után együttesen képezik a *füljelző*t. Az összekötő csapot tartalmazó rész az *apa-,* az ezt befogadó rész pedig az *anyarész*. Minden sza­bá­lyosan megjelölt szarvasmarha 2 füljelzővel, azaz 4 füljelző levéllel van ellátva. |
| Használati szám: | a magyar ENAR-számmal rendelkező egyedek tenyészeten belüli megkülönböztetésére szolgáló négyjegyű szám, amit a magyar ENAR-szám tíz számjegyének 6-9. számjegyei alkotnak. |
| Hatóság: | A szarvasmarha füljelző ellátásban tenyésztési hatóság a Nemzeti Élelmiszerlánc-biztonsági Hivatal (a továbbiakban: NÉBIH). Gondos­kodik az állatok jelöléséhez szükséges füljelzők és behelyező eszközök, valamint a kapcsolódó bizonylatok beszerzéséről és továbbításáról, illetve kiállításáról. Ezzel összefüggésben regisztrálja a tenyészetek, körzetek füljelző és pótlás igényléseit, a kiadja gyártandó számokat, elkészíti és továbbítja a megrendelést a Szállítónak. Jóváhagyja a Magyarország területén a szarvasmarhák jelölésére használható füljelzőket, figyelemmel kíséri és ellenőrzi a füljelző megrendelések teljesítésének rendjét, folyamatát. |
| Igényelt fül­jelzők száma: | Új füljelzők: az a darabszám, ahány *állatra* a füljelző készletet igénylik.  Szimpla pótlás: az a darabszám, ahány darab utángyártandó *füljelzőt* igényelnek.  Dupla pótlás: az a darabszám, ahány *állatra* az utángyártandó teljes füljelző készletet (2 füljelző, azaz 4 levél) igényelik. |
| Körzet: | A füljelzők igénylésének és elosztásának egysége. Az önálló tenyé­sze­teket és a megyei körzeteket foglalja magában. |
| Magyar ENAR szám: | az egyed megjelölésére és azonosítására használt, Magyarország ISO kódjeléből (HU) és tíz számjegyből álló egyedi kód; a kódot az országos adatbázis adja ki. |
| Megrendelő: | A füljelzőket igénylő, arra jogosultsággal rendelkező természetes vagy jogi személy, akinek címére a Szállító teljesíti a megrendelést, és aki irányában a Szállító a megrendelés teljesítésének ellenértékéért köve­te­léssel élhet. |
| Munkanap: | Szombat, vasárnap és a gyártási országban hiva­ta­losan munka­szü­neti nappá nyilvánított napok kivételével a hét minden egyes napja. |
| Pótlás: | Egy korábban már behelyezett magyar vagy EU ENAR számot tartal­mazó füljelző utángyártott másolata, amely csak az állat füléből kihullott füljelző helyettesítését szolgálhatja. |
| Sürgősségi rendelés: | A szokványos rendeléstől eltérő gyakorisággal küldött, és ugyancsak eltérő határidőre teljesítendő megrendelések. |
| Szállító: | A szarvasmarha ENAR-ban az a jogi személy (vagy olyan személy, aki e jogi személy nevében meg­ha­tal­mazott a jogi személy nevében történő fellépésre), akik a Hatóság megbízása alapján a Megrendelő részére szarvas­marha füljelzőket, se­géd­esz­közöket és kísérő nyomtatványokat szállít. |
| Szokványos rendelés: | A 5.9 fejezetben kikötött gyakoriságonként küldött új füljelző és pótlás meg­rendelések. |
| Új füljelző: | Magyar ENAR számot tartalmazó füljelzővel még nem jelölt szarvas­marha egyed meg­je­lö­lésére szolgáló, négy füljelző levélből álló füljelző készlet, amelynek tartalma semmilyen, korábban gyártott füljelző tar­tal­mával sem egyezik. |

# A szarvasmarhák jelölése, azonosítása

A jelölés/azonosítás általános szabályai:

* A szarvasmarha egyedet mindkét fülén meg kell jelölni.
* Az egyedet a fülkagyló mindkét oldalán meg kell jelölni.
* A füljelzőket mind a négy olvasható oldalukon azonos tartalommal és elrendezéssel kell feliratozni.
* Kétféle méretű füljelző használata megengedett.
* A füljelző leveleken az egyedi azonosító számot előre-nyomtatott formában kell feltüntetni.
* Az azonosító szám vonalkódos leolvasását lehetővé kell tenni.

# Műszaki jellemzők:

## Eredetiség jelek

Biztosítani kell a jóváhagyott szarvasmarha füljelzők valódiságának, eredetiségének ellenőriz­hetőségét. Minden egyes füljelző levelet az anyagba préselten (fröccsön­tötten) minimálisan a követ­kező jelekkel kell ellátni:

* füljelzőt gyártó cég neve, vagy törvényesen védett logója (emblémája), amelyet a füljelzők feliratozott oldalán kell elhelyezni, a logónak/jelnek kartávolságból szabad szemmel olvashatónak kell lennie,
* füljelző gyártásának (nem feliratozásának!) időpontja, a gyártás éve, amelyen belül legalább havi pontossággal a füljelző gyártásának időpontja utólag meghatározható, a jelnek szabad szemmel olvashatónak kell lennie, elhelyezhető a füljelzők nem feliratozott (fülkagylók felé eső) oldalán is.

## Formai kialakítás

A szarvasmarha jelölésre használatos füljelzők alakja polygonális (nem kör alakú).

A füljelző kialakításának olyannak kell lennie, hogy az egyed jelölésekor az egyes füljelző leveleket csak egyféle módon lehessen a füljelző behelyező eszközbe (fogóba) befogni.

A füljelző fület átlyukasztó részének kiképzése olyan legyen, hogy a behelyező eszköz ne érint­kezhessen a behelyezéskor keletkezett sebfelülettel.

A behelyezett fül­jelző zár-részéhez kívülről a füljelző látható és maradandó alakváltozása nélkül ne lehessen hoz­zá­férni („tamper proof” zárszerkezet).

A füljelző a kialakításában is legyen állatbarát, azaz behelyezése és használata csak minimális fül­sé­rülést, illetve irritációt okozhat. Az éles sarkok és sorjás élek, peremek nem megengedettek. A felületen nem lehetnek egyenetlenségek. Az apa és anya füljelző leveleknek a fülben történő rögzítést követően egymáshoz képest ellentétes irányban könnyen elforgathatónak kell lenniük. Könnyen elfordíthatók a levelek akkor, ha két ujjal, könnyedén fogva azokat egymással ellentétes irányban el lehet forgatni.

A füljelző behelyezése nem okozhat durva sebet. Szakszerűen végzett behelyezés során a füljelzők bőrt vagy szőrt nem csíphetnek be, a behelyezésből fakadóan, azt követően szövet elhalás nem léphet föl.

## Egyszeri használat / védelem

A füljelzőt semmiképpen sem lehessen eltávolítani a fül sérülése, és/vagy a két rész kapcsolatának tönkretétele nélkül.

A behelyezett füljelző összekötő csap­jának, vagy a fizikai kapcsolat egyéb műszaki elemének széttörése esetén a meg­maradó részek egyikét se lehessen a szokott módon még egyszer felhasználni. Ilyen esetben a füljel­ző­nek látható alakváltozást kell szenvednie.

## A füljelző záródása

A szabályosan behelyezett füljelző normál üzemi körülmények között nem válhat szét, és nem nyúlhat meg. Ehhez az egyes füljelző levelek kapcsoló elemeit úgy kell méretezni, hogy a létrejött kapcsolat ellenálljon 280 N-os, átlós irányban (nem párhuzamosan tengelyirányú) gyakorolt szakító erőnek. (Lásd ábra!)



A szakító próbát követően az igénybe vett elemek nem vékonyodhatnak el, nem deformálódhatnak irreverzibilis módon, anyagukban nem állhatnak be az eredeti szakítószilárdságot csökkentő fizikai, kémiai változások. A szakító szilárdságnak a füljelző használatának időtartama alatt változatlannak kell maradnia. Korrózió, öregedés, elfáradás, vagy ehhez hasonló jelenség a kapcsoló elemeken nem léphet fel.

## Méretek

A füljelző méretezésénél két alapvető szempont játszik szerepet, az olvashatóság és a tech­no­lógiai tűrőképesség. A technológiai tűrőképesség iránti igény kielégítése érdekében kétféle füljelző méretet kell felkínálni.

### Kisméretű füljelző:

A négy levélnek méretben megegyezőnek kell lennie, ± 10 % eltérés megengedett.

Minimális szélesség: 55 mm.

Maximális szélesség: 65 mm.

Minimális magasság: 55 mm.

Maximális magasság: 85 mm.

Minimális nyomtatási felület magasság: 35 mm.

### Nagyméretű füljelző:

A négy levél közül a fül elülső részébe helyezendő levelek nagyobbak a fül hátulsó részébe helyezendő levelek nagyságánál.

Az elülső levelek mérete:

Minimális szélesség: 70 mm.

Minimális magasság: 100 mm.

Minimális nyomtatási magasság: 55 mm.

A hátulsó levelek mérete nem haladhatja meg a „Kisméretű füljelző” maximális méreteire megállapított értékeket.

A füljelző tömege egyenként (1 apa+1 anyarész együttesen) az összezárás után nem haladhatja meg a 25 grammot.

## Összekötő csap

A füljelző behelyezésekor a fogó teljesen csukott állásában a füljelző levelek nem kerülhetnek egymáshoz túl közel. Az összekötő csap hosszának olyannak kell lennie, hogy a szabályosan (a fül megfelelő anatómiai helyén) behelyezett füljelző levelek között a szarvasmarhának kifejlett korában sem szorulhat meg a füle. Az egy füljelzőt alkotó két füljelző levélnek a füllel közvetlenül érintkező része közötti távol­sága minimum 10 mm lehet.

Az összekötő csapnak kör-keresztmetszetűnek, sima felületűnek kell lennie, és a füllel érintkező részén egyetlen anyagból kell állnia.

Az összekötőcsap füllel érintkező részének átmérője nem lehet nagyobb 8 mm-nél.

Az összekötő csap felső részétől a füljelző felső széléig terjedő távolságnak akkorának kell lennie, hogy a műanyag perem ne okozhasson fül-irritációt.

## Feliratozás

A feliratozásnak kopásállónak kell lennie, azt a füljelző károsodása nélkül ne lehessen eltá­volítani.

A feliratozásnak az állat egész élete során olvashatónak kell lennie, az olvashatóságot hátrányosan befolyásoló elszíneződés, kontraszt-vesztés nem léphet fel.

A feliratok méreteit, betűtípusait és a füljelző levél nyomtatási felületén történő elhelyezését a felhasználó igényei szerint lehessen változtatni, ha kell, egy éven belül akár többször is. A nyomtatott jelek egyike sem lehet 5 mm-nél kisebb.

A füljelzőkön nyomtatott formában (nem fröccsöntve) megjelenítendő információk:

1. Országjel (HU),

2. Egyedi azonosító szám (3004424236),

3. A használati szám kiemelve (**2423**),

4. Vonalkód,

5. A füljelzőt engedélyező illetékes hatóság jele vagy logója (NÉBIH),

6. A pótlás verzió-száma, római számmal (pl. II.).

**Pótlás**

Új füljelző

##### NÉBIH

⎥⎥⎥⎥**⎥⎥**⎥⎥⎥⎥**⎥⎥**⎥⎥⎥⎥**⎥⎥**⎥⎥**⎥**⎥⎥⎥

HU 30 044

24236

##### NÉBIH II.

⎥⎥⎥⎥**⎥⎥**⎥⎥⎥⎥**⎥⎥**⎥⎥⎥⎥**⎥⎥**⎥⎥**⎥**⎥⎥⎥

HU 30 044

24236

6

5

4

1

2

3

***Megjegyzés****: Az ábrán szereplő füljelzők kialakítása, formája kizárólag a szemléltetést szolgálja!*

A feliratozásra a specifikációk a következők:

Országjel

Az országjelet az azt ugyanabban a sorban követő egyedi azonosító-szám taggal azonos méretben kell elhelyezni. Új füljelzők és a magyar ENAR számos füljelzők pótlása esetében az országjel: HU. EU ENAR szám pótlása esetén az eredeti ország­jelet kell feltüntetni.

Azonosító szám

A füljelzőre írandó azonosító számot a NÉBIH adja meg.

Az azonosító számot a füljelzőn úgy kell elhelyezni, hogy azt üzemi körülmények között, a szarvasmarha fejének rögzítése nélkül le lehessen olvasni.

A számok mérete, a sorközök magassága és a feliratozás színnel fedettsége, kontrasztja olyan legyen, hogy azokat normál látási körül­mények mellett 5 méteres távolságból le lehessen olvasni.

A magyar ENAR számot a használati szám megkülönböz­tetett leolvashatósága érdekében tagolni kell, a pontban látható ábra szerint. Ennek megfelelően, az azonosító szám első és második öt számjegyét külön-külön sorban kell feltüntetni úgy, hogy a használati számot képező számjegyeket (6-9. pozíción elhelyezkedő számok) a többi feliratnál nagyobb méretben kell a füljelző levelekre nyomtatni.

A kétféle méretű azonosító számok közül a kisebb méretű számjegyeknek el kell érniük a 8 mm-es betűnagyságot. A használati számok esetében a számjegyek magassága kisméretű füljelző esetén legalább 20 mm, nagyméretű füljelző esetén legalább 30 mm legyen. A vonalvastagságnak mindkét esetben 2,5-3 mm között kell lennie. A számoknak félkövér (bold) típusúaknak, minimum 15 méteres távolságból jól olvas­ha­tónak kell lenniük, normál látási körülmények és nappali fényviszonyok mellett.

EU ENAR számos füljelzők pótlásakor az eredeti fül­jelzőn alkalmazott tagolást kell előállítani. A pótlást kibocsátó hatóságként a NÉBIH betűjelet kell a fül­jelzőre nyomtatni. Más tagállami ENAR jelölés tagolását a

<http://ec.europa.eu/food/animal/identification/bovine/id_bovine_animals_en.htm>

webcímen elér­hető **Communication from Member States concerning identification of bovine animals** oldalon található, az egyes tagállamok füljelzőit bemutató doku­men­tumokban foglaltak szerint kell elvégezni.

Vonalkód

Mind a magyar ENAR számos, mind az EU ENAR számos füljelzőkön található azonosítószámot vonalkódos formában is fel kell tüntetni. A vonalkódnak az ország jelet is tartalmaznia kell, kétbetűs ISO kód formájában. A vonalkódot a szokásos üzemi fel­té­telek mellett az ilyen rendel­tetésű készüléknek 30 cm-es távolságból nehéz­ség nélkül le kell olvasnia. A vonalkóddal kapcsolatos nemzetközi szabványok közül az ANSI/AIM BC4-1999, International Symbology Specification **Code 128** kódolás alkalmazandó.

A füljelző kibocsátó hatóság jele vagy logója

A füljelzők leolvasás felőli oldalán, a füljelzőt bemutató ábra szerint, el kell helyezni a „NÉBIH” feliratot, minimum 5 mm-es betűmérettel. Az emblémát el kell helyezni az új füljelzőkön, továbbá a magyar és az EU ENAR számokat tartalmazó füljelző pótlásokon.

A pótlás verzió-száma

Az eredeti füljelzők pótlására szolgáló, az eredetivel megegyező tartalmú, utángyártott füljelzőkön fel kell tüntetni, hogy hányadik esetben kerül sor Magyarországon az után­gyártásra. Az információt római számmal kell kiírni, legalább 5 mm-es nagyságban. A magyar ENAR szám eredeti (új) füljelzőjét követő első pótlás sorszáma: II. (Új füljelzőn verziószámot nem kell feltüntetni!) Az I. –es sorszámot csak más tagállami ENAR jelölés első hazai után­gyártá­sakor adjuk ki. Az egy időben mindkét fülből hiányzó füljelzők pót­lására igényelt ún. dupla pótlások esetében a két füljelző mind a négy levél-oldalán azonos verziószámot kell kiírni. A pótlás füljelzőkre írandó verziószámot a NÉBIH adja meg.

## Anyag

### Szín/feliratozás

A szarvasmarha füljelzők színe alapértelmezésben sárga, a méretre való tekintet nélkül. Kivételes, definiált esetekben a nagyméretű füljelzőket fehér színben kell szállítani.

A feliratozás minden esetben fekete színű. Egy­ér­­telmű, jól elkülönülő kontraszt szükséges a felirat és az anyag (háttér) között. A használatlan füljelzőn a feliratozást le kell tudni olvasni annak a távolságnak a 80%-áról, amely ugyanezen méretű információk elolvasását lehetővé teszi fehér színű papírlapról. A füljelzőn levő információnak kopásállónak kell lennie, az ne legyen eltávolítható, például radírozással vagy kaparással. Az olvashatóságot magyar üzemi feltételek mellett a füljelző használatának időtartamára kell garantálni. Ez azt jelenti, hogy a használat során a füljelzők feliratozásának leolvashatósági távolsága nem lehet kevesebb az ugyanezen méretű információk fehér színű papírlapról történő leolvasási távolságának 65%-ánál.

### Összetétel

A füljelző rugalmas műanyagból készüljön. Az aparész vágóhegye lehet fémből is, valamint a kapcsoló- és a zárszerkezet a füllel tartósan nem érintkező részükön tartalmazhatnak fémből készült rögzítő/merevítő elemeket.

A füljelző lapok anyagának sima felületűnek és piszoktaszító tulajdonságúnak kell lennie. A füljelzőnek környezetbarátnak kell lennie.

## Ellenállóképesség / tartósság

A füljelző nem szenvedhet maradandó alakváltozást, és nem válhat törékennyé a mínusz 20 °C és plusz 55 °C közötti hőmérséklet tartományban, vagy a természetes napfény UV sugárzásának hatására. A szarvasmarha testének anyagai (pl. vér, ki­párolgási nedvek), ami normál használat mellett érintkezésbe kerül a füljel­zőkkel, nem támadhatják meg az anyagot. E tulajdonsággal a füljelzőnek a használat teljes időtartama alatt rendelkeznie kell.

## Felhasználóbarát tulajdonság

A füljelzőt (és a behelyező fogót) értékelni kell felhasználóbarát tulajdonsága tekintetében is. Ennek során különösen az alábbiak a meghatározók:

1. a füljelzőnek a füljelző fogóba történő behelyezése ne legyen bonyolult,
2. a füljelző leveleket helyesen a fogóba csak egyetlen módon lehessen befogni,
3. az állatot jelölő személynek kielégítő rátekintése legyen a fülre a behelyezés ideje alatt,
4. hallható és érezhető kattanás ("klikk") történjen záródáskor, amikor a két füljelző levelet korrekt módon és töké­le­tesen zárták egymásba,
5. a füljelző egy kézzel, normál erőfeszítéssel behelyezhető legyen.

**A FÜLJELZŐ BEHELYEZÉSÉRE SZOLGÁLÓ FOGÓ**

## Szerkezeti felépítés, anyag

A füljelző behelyező fogó szerkezeti felépítése kompromisszumot kell, hogy megvalósítson a tömeg, az erősség/szilárdság és az egyszerű kezelhetőség között.

A fogók a normál élettartamuk során nem oxidálódhatnak.

## Felhasználási követelmények

A füljelző behelyező-fogónak olyan kialakításúnak kell lennie, hogy a füljelzőket rendeltetésszerűen csak egyetlen módon lehessen behelyezni.

A füljelző levelek zárását követően a fogónak automatikusan ki kell nyílnia, vagy más technikai megoldás révén azonnal el kell engednie a füljelzőt. A füljelzőnek a fogóból a zárást követően könnyen ki kell csúsznia.

A fogó kezelhető legyen egy kézzel.

A fogót balkezes és jobbkezes embernek egyaránt tudnia kell kezelni.

# A Szállítóval szemben támasztott követelmények

## Bevezetés

A magyar szarvasmarha állomány jelölésének módszerét EU-s és hazai jog­sza­bály rögzíti. A Szállítóval szemben ezen előírások teljesítéséhez szükséges követelményeket kell támasztani.

## A rendelés és a teljesítés módja

A Szállítónak biztosítania kell az új füljelzők, a pótlások és a segédeszközök iránti rendelések elektronikus úton vagy elektronikus adathordozón történő fogadását, kezelését. A megrendelés módja a kö­vet­kező:

* A megrendelő az erre szolgáló rendszer-bizonylaton vagy elektronikus úton (web) elküldi a füljelző, füljelző pótlás és/vagy segédeszköz igényét az ENAR adatrögzítő és -feldolgozó központjaihoz. (A helyeket lásd: ENAR Útmutatók)
* Az igényt regisztrálja a NÉBIH által működtetett adatbázis.
* Az adatbázis gyűjti a beérkező igényléseket, kiosztja az új füljelzők azonosítószámait és elkészíti az elektronikus megrendelés-állományokat.
* A megrendelési állományok a NÉBIH által meghatározott rekordkép szerint tartalmazzák mindazon információkat, amelyek a megrendelés teljesítéséhez, a füljelzőknek és segéd­esz­közöknek a megrendelők címére történő eljuttatásához szük­séges. A rekordképet jelen Műszaki leírás melléklete tartalmazza
* A Szállító legyárt(tat)ja a füljelzőket, azokat csomagolja, ennek során mellékeli a beje­lentő­lapot, a használati utasítást és a számlát, végül expediálja a Megrendelő részére a szállításra elő­ké­szített árut. A számlát a NÉBIH által a megrendelésekben átadott számlázási információk alapján kell kiállítani. A Szállítónak küldött megrendelések eredeti bizonylatait a NÉBIH archiválja, szükség esetén, pl. reklamációs ügy tisztázása céljából, kérésre átadja a Szál­lítónak.
* A Szállító a megrendelés (ek) teljesítéséről értesítést küld az adatbázisnak.

## Teljesítő képesség

1. A Szállítónak nyilatkozatban vállalnia kell, hogy a szállítási szerződés időtartama alatt a Műszaki leírásban foglaltaknak tartósan eleget tud tenni. (Megfelelőségi nyilatkozat)
2. A Szállítónak a következő tanúsítványokkal kell rendelkeznie:

* A füljelzők feliratozásának olvashatósága megfelel a követelményeknek a kémiai szerekkel szembeni ellenálló képesség ISO 2812-es szabvány szerinti vizsgálatát követően.
* A füljelzők feliratozásának olvashatósága megfelel a követelményeknek a koptató mechanikus erőkkel szembeni ellenálló képesség ISO 9352-es szabvány szerinti vizsgálatát követően.
* A füljelzők zárszerkezetének szakítószilárdsága megfelel a követelményeknek a nem párhuzamosan gyakorolt 280 N-os szakító erővel szembeni ellenálló képesség ISO 527-es szabvány szerinti vizsgálatát követően.

1. A Szállítónak független tanúsító szervezettel igazolnia kell, hogy:

* a füljelző anyaga nem tartalmaz olyan összetevőket, amelyeket az EU előírásai tiltanak, illetve az anyag nem tartalmaz környezetkárosító összetevőket,
* a sárga színezéshez használt festékanyag nem mérgező és megfelel az előírt köve­tel­ményeknek,
* a füljelző anyaga újra­ha­sz­nosítható.

1. A Szállítónak nyilatkoznia kell arról, hogy a füljelző nem vált ki allergiás, vagy egyéb olyan reakciót, amelyeknek hátrányos hatása lenne a fülben a behelyezéskor keletkező seb normál gyógyulására.
2. A Szállítónak nyilatkoznia kell arról, hogy egyedül is képes egy éves füljelző mennyiség iránti igények teljesítésére.
3. A Szállítónak vállalnia kell a címzésre, csomagolásra és kísérő dokumentációra vonatkozó előírások teljesítését.
4. A Szállítónak nyilatkoznia kell arról, hogy a megrendeléseket határidőre teljesíteni tudja.
5. A Szállítónak nyilatkoznia kell arról, hogy milyen határidőkkel tudja a sürgősségi megrendeléseket, mennyiségtől függően teljesíteni. A nyilatkozatban külön-külön kell megadni a <max. mennyiség- teljesítési határidő> adatpárokat az új füljelzőkre és a pótlásokra.
6. A Szállítónak nyilatkoznia kell arról, hogy az általa szállított behelyező fogó eleget tesz a jelen Műszaki leírásban megadott követelményeknek.

## Felelősségvállalás, garanciák

1. A Szállító jótállási kötelezettsége a füljelzők használatba vételének teljes időtartamára, legfeljebb 10 évig áll fenn. Ez időn belül a gyártási hibák, rendellenességek felderítésével kap­cso­latban felmerült költségeket, valamint ezek helyreállításának, költségeit a Szállítónak kell viselnie. Reklamációk esetén az ügyet a NÉBIH bevonásával kivizsgálja, a vizsgálat eredményéről a Megrendelőt és a NÉBIH-et tájékoztatja.
2. A Szállítónak ugyanolyan felelősséget kell vállalnia a feladat ellátására általa megbízott harmadik fél (felek) magatartásáért, mint a sajátjáért.

## Együttműködési készség

1. Eladás utáni szolgáltatás részeként, a Szállítónak ügyfélszolgálatot kell működtetnie Magyarországon.
2. A Szállítónak kötelezettséget kell vállalnia arra, hogy a Megrendelőnek megad minden olyan segítséget közreműködés formájában, ami elvárható a Szállítótól annak érdekében, hogy a nevezettek megfelelő módon elláthassák feladatukat.
3. A Szállítónak a kisebb, szükségszerű módosításokat a füljelzőn nem kell jóváhagyatnia a NÉBIH-hel, ha azt előzőleg részére bemutatta, és ha ezek a módosítások a minőséget és a cél­szerűséget javítják, feltéve, hogy ezek nincsenek hatással a megállapodott árra, a szállítási határidőre, a felhasználási lehetőségekre, a füljelzők paramétereire és funk­ci­ójára.

## Gyártás/szervezés

* A Szállítónak a Hatóság rendelkezésére kell bocsátania a gyártó nevét székhelyét és a gyártás helyét. A gyártó adataiban bekövetkezett változásokról 7 napon belül tájé­koz­tatnia kell a Hatóságot.

1. A Szállítónak leírást kell készítenie a gyártási folyamatról, valamint a gyártásszervezésről.
2. A gyártásszervezés leírásának meg kell felelnie a jelen Műszaki leírásban megfo­gal­mazott elvárásoknak. Az attól való eltérést írásban külön ki kell emelni. A leírásnak egy­értelműen összhangban kell lennie a termék specifikációjával, és eleget kell tennie az ad­mi­nisztratív szervezés, az információ-kezelés és a minőségbiztosítási rendszer vonat­kozásában támasztott kö­ve­tel­mé­nyeknek is.
3. A Szállítónak le kell írnia, hogy miként jár el a gyártási folyamat során fellépő leállásnál, üzemzavarnál, valamint hogy hogyan kezeli azokat a (leselejtezett) füljelzőket, illetve dokumentációkat, amelyeket nem szállít le a Megrendelőnek.

## Minőségbiztosítás

1. A NÉBIH, vagy az általa kijelölt harmadik fél a szerződés végrehajtásának bármelyik fázisában jogosult arra, hogy a normál munkaidő óráiban belépjen a Szállító és alvál­lal­ko­zóinak azon helységeibe, ahol a szerződéses tevékenységét folytatja, mégpedig azzal a céllal, hogy az ott gyártott és gyártás alatt álló füljelzőket megtekintse, tá­jé­ko­zódjék a gyár­tás alakulásáról, helyzetéről, és hogy ellenőrizze a minőségbiztosítási rendszer működését. A Szállító feladata, hogy ehhez a szabályozáshoz az al­vál­lal­kozók felé a szük­séges intézkedéseket megtegye.
2. A megtekintés vonatkozik mindazon műszaki és működési követelményekre, amelyek a jelen Műszaki leírásban meg lettek fogalmazva, a termék specifikációkban le lettek írva. A Szállító nem hivatkozhat korábban végzett bevizsgálásra vagy szemlére abban az esetben, ha egy későbbi időpontban a füljelzők átvételét a felhasználó jogos reklamációval vissza­uta­sította, vagy a Szállító bármilyen módon nem tesz eleget a követelmény-rendszerben le­ír­taknak. Az átvétel megtagadása, elutasítása nem halasztó hatályú a szállítási határidőt te­kintve, hacsak a Megrendelő erre okot nem lát. A Szállítónak a 6.4 pontban jelzett Együttműködési megállapodásban rögzített, max. 5 munkanapon belül a hiá­nyos­ságokat meg kell szüntetnie, és az elutasítás tárgyát megvizsgálásra ismét be kell nyújtania.
3. A Szállító felelős a füljelzők termékspecifikáció szerinti minőségéért és tartósságáért, valamint a gyártásnál, a készletkezelésnél és a csomagolásnál figyelembe veendő, a kö­ve­telmény­rend­szerben megfogalmazott előírások betar­tá­sáért. A minőségellenőrzési rendszernek garantálnia kell, hogy a gyártás során ugyanaz az azonosító szám új füljelző esetében nem kerülhet tévedésből kétszer kiadásra.
4. A Szállító felelőssége kiterjed továbbá a kísérő dokumentumok, a csomagoló anyagok és a segédeszközök jó minőségéért, és az azon dolgozó és kisegítő személyzet meg­bíz­ha­tóságáért és szakértelméért, akik a szer­ződés végrehajtásával meg vannak bízva.

## Gyártandó füljelző mennyiségek:

Évente 300 000 – 350 000 állat első megjelölésére és az élő szarvasmarha-állományban (becsülhetően 750 000 egyed) előforduló füljelző kihullások pótlására.

## Határidők

A füljelzők és a segédeszközök rendelésének gyakoriságára, illetve a szállításokra a Megrendelő a következő gyakoriságokat, határidőket köti ki.

* Szokványos rendelés:
* Új füljelzőkre: a Szállító nyilatkozata alapján hetente vagy kéthetente, szerdai napokon, amennyiben az nem ünnepnap, illetve az ahhoz legközelebb eső munkanapon,
* Pótlásokra: hetente, szerdai napokon, amennyiben az nem ünnepnap, illetve az ahhoz legközelebb eső munkanapon.
* Sürgősségi rendelés: új fül­jel­zőknek, pótlásoknak és segédeszközöknek a szok­ványos rendeléstől eltérő gya­ko­ri­sággal és szállítási határidővel történő szállítása. A Szállítónak a 5.3 fejezet szerinti nyilatkozatban megadott határidőkkel kell a sürgősségi megrendeléseket teljesítenie.
* Szállítási határidők:

1. Új füljelző:

* Szokványos rendelés: a megrendelés beérkezésétől számított 10 munkanapon belül.
* Sürgősségi rendelés: szokványos rendelésnél rövidebb, a Szállító által vállalt határidőn belül, ami nem lehet több 7 munkanapnál.

1. Pótlás

* Szokványos rendelés: a megrendelés beérkezésétől számított 5 munkanapon belül.
* Sürgősségi rendelés: szokványos rendelésnél rövidebb, a Szállító által vállalt határidőn belül, ami nem lehet több 3 munkanapnál.

c) Behelyező fogó és póttű:

* Küldeményben: 5 munkanapon belül.
* A Szállító telephelyén átvétellel: azonnal.

A vállalt szállítási határidők a NÉBIH-nél összeállított megrendelés Szállítónak történt átadásától a NÉBIH felé teljesítettnek jelentett megrendelés szállításának időpontjáig eltelt munkanapok számát jelentik.

A szállítás időpontjaként az adott szál­lítmány postázási dátumát kell tekinteni. Egyedi pl. futárszolgálattal történő kéz­be­sítés/áruátadás esetén a küldemény futárszolgálatnak történő átadásának időpontja tekin­tendő a teljesítés idő­pont­jának.

A Szállító köteles a gyártásban részt vevő eszközein a dátum és időbeállításokat naprakészen és perc-pontossággal beállítva tartani.

## Kísérő dokumentációk

1. *Bejelentőlap*: a füljelző behelyezésének papíron történő bejelentését szolgálja. Csak olyan új füljelzőhöz kell mellékelni a bejelentőlapot, amelyhez a megrendelők igénylik azt. (A bejelentőlap mellékeléséhez/nem-mellékeléséhez szükséges információt a NÉBIH által küldött megrendelési állomány tartalmazza.) A beje­lentőlap az egybetartozó lapok között perfo­rá­cióval ellátott, 3 példányos önátírós dokumentum, kötött és változó elemekkel. A beje­len­tőlap formáját, tartalmát a hatályos jogszabályok figyelembe­vételével a NÉBIH határozza meg, és azt előzetes egyeztetés alapján megváltoztathatja. A gyártott bejelentőlapnak tartalmilag és elrendezésileg meg kell egyeznie a NÉBIH által átadott mintapéldányon lévővel. Eltérés csak a méretezési arányokban lehet és abban, hogy a gyártott bejelentőlapon nem kötelező színes technikát alkalmazni. A méretezési arányok megváltoztatása nem mehet az olvashatóság rovására. Az egyes beje­lentő­lapokra az együtt csomagolt füljelzőkkel megegyező azonosítószámot és vonal­kódot kell nyomtatni. Az azonosító­számmal előrenyomtatott bejelentőlapok sorrendjének egyeznie kell az együtt csomagolt füljelzők csomagolási sorrendjével. A „2010 Szarvasmarha ENAR bejelentőlap” mintája jelen Műszaki leírás mellékletében található.
2. *Használati utasítás:* a felhasználó tájékoztatása céljából minden küldeményben el kell helyezni egy használati útmutatót, amely szemléltető ábrával ismerteti a fogó használatát, illetve a füljelző szabályos, az állat fülének adott anatómiai helyén történő behelyezését.

## Szállítási értesítés

A Szállítónak minden egyes, a megrendelések teljesítéséhez kötődő szállításról a postára adást követő első munkanap végéig, egyedi szállítás (pl. futárszolgálat) esetén pedig az egyedi kézbesítést követő két munkanapon belül értesítést kell küldenie a NÉBIH-nek annak érdekében, hogy az folya­matosan figyelemmel kísérhesse, és az adatbázisban regisztrálhassa a meg­ren­delések teljesí­tését. Az értesítést elektronikus formában kell küldeni, minimálisan a következő tartalommal:

* a Szállító azonosítója
* rendelés azonosító
* az igénylő körzet azonosítója
* a postára adás/küldemény átadás dátuma.

A szállítási értesítés mindenkor érvényes tartalmi-formai követelményeit a Megállapodás tartal­mazza.

Bármilyen szállítási, kézbesítési, áruátadási módot alkalmaz a Szállító, az eseményről postára adási, illetve áruátadási elismervénnyel kell rendelkeznie, amellyel igazolni tudja, hogy a szállítás azzal a dátummal valósult meg, amelyet a rendszer felé a szállítási értesítésben jelentettek.

## Füljelző gyártási lista

A Szállítónak minden egyes postára adott szállítmányról kell készítenie egy füljelző gyártási listát. A listát a gyártásszervezésre vonatkozó követelmények részeként kell elkészíteni. A lista készülhet elektronikus formában, ez szükség esetén nyomtatható legyen. A listán azokat az információkat kell felsorolni, amelyekkel az adott rendelési té­tel gyártási folya­mata ténylegesen megvalósult. A lista segítségével a NÉBIH ellenőrizni tudja azt, hogy a legyártott füljelzők megfelelnek-e a megrendelésben átadott speci­fi­ká­cióknak.

Minimálisan feltün­tetendő információk

* a Szállító azonosítója, neve
* rendelésazonosító
* a gyártás dátuma
* a füljelzőnek a megrendelési állományban szereplő, a NÉBIH által kiosztott gyártmány kódja
* az igénylő körzet azonosítója
* ENAR szám

A listán az azonosító számokat rendelés azonosítónként, ezen belül körzetenként, ezen belül füljelző típusonként megbontva kell szerepeltetni. A listán fel kell tüntetni még a Szállító azonosítóját, nevét, az egyes tételek gyártási, feliratozási időpontját.

## Csomagolás

### Új füljelzők csomagolása

1. Az azonos egyedi azonosító számmal nyomtatott füljelzőket egymáshoz kell rögzíteni és úgy egybecsomagolni, hogy a fül­jelzők a felhasz­ná­lásig ne kevered­hessenek össze.
2. A füljelzőket úgy kell csomagolni, hogy a csomagban található füljelző darabszám szemrevételezéssel megállapítható legyen.
3. A füljelzőket a megrendelésben megadott számsorrendben kell csomagolni.
4. A csomagolásnak olyannak kell lennie, hogy a célba jutásig megakadályozza a fül­jelzők kiborulását, keveredését, a csomag tartalmának részben vagy egészben történő véletlenszerű elvesztését.
5. Ha az azonos számozású füljelző levelek össze vannak fogva, pl. áthidaló esz­közzel, akkor megengedhető az egy­szeres csomagolás.
6. Ha a füljelző levelek kettesével vannak összefogva, akkor olyan csomagolásra van szükség, ami az azonos tartalmú füljelzőket egyben tartja.

### Pótlások csomagolása

1. A pótlásokat az új füljelzőktől elkülönítve kell csomagolni.
2. Ha egy csomagon belül van új füljelző és pótlás is, akkor ezeket úgy kell a csomagon belül elkülöníteni, hogy szállítás alatt ne keveredhessenek össze.
3. Az azonos egyedi azonosító számmal nyomtatott füljelzőket egymáshoz kell rögzíteni és egybecsomagolni úgy, hogy a fül­jelzők a felhasz­ná­lásig ne keve­red­hessenek össze.
4. A pótlásokat a rendelésben megadott számsorrendben kell csomagolni.
5. A pótlások csomagolásának olyannak kell lennie, hogy a célba jutásig megakadályozza a füljelzők kiborulását, keveredését, a csomag tartalmának részben vagy egészben történő véletlenszerű elvesztését.

### Kísérő dokumentáció csomagolása

1. *Bejelentő lap*: amennyiben a NÉBIH-től érkező megrendelésben erre igény érkezett, az új füljelzőt tartalmazó füljelzős csomagba a benn­fog­lalt füljelzők mellé egy-egy hárompéldányos bejelentőlap (2010-es bizonylat) helyezendő. A 2010-es bizonylat mintát a Hatóság bocsátja a Szállító rendelkezésére. A bejelentő­la­pokon az előre nyomtatott azonosítószámnak és az őket leíró vonal­kódnak egyeznie kell a csomagban helyet kapó füljelzőkön lévő azonosító számmal, vonalkóddal. A bejelentőlapok össze­kap­csol­hatók, ilyenkor az egyes lapokat perforációval kell ellátni. A bejelentőlapokat a füljelzőkkel megegyező sorrendbe kell rakni.

Pótlásokhoz bejelentő­lapot mellékelni tilos!

1. *Használati utasítás:* A nyomtatványt a küldeményben kell elhelyezni.

## Az áru kiszállítása

A Szállítónak a füljelzőket a Megrendelő címére kell eljuttatnia. A szállítási címet a NÉBIH a meg­­rendelésben adja meg. A fizetés módja a Megrendelő és a Szállító közötti megállapodás részét képezi.

## Diszkrét adatkezelés

A Szállítónak nyilatkoznia kell arról, hogy a rende­lésekkel együtt birtokába jutott adatokat nem használ­ja másra, mint ami az igényelt füljelzők gyártásához, csomagolásához szükséges, és betartja a sze­mélyes adatok kezelésére vonatkozó hatályos jogszabályokat.

## Eseménytörténeti napló, nyilvántartások

A Szállító nyilatkozatban vállalja, hogy nyilvántartást, eseménytörténeti naplót vezet, és a Megrendelő részére pontos és teljes információt nyújt a Megrendelő nevében megrendelt füljelzők gyár­tá­sával, tárolásával és szállításával kapcsolatban.

Viták esetén a Megrendelő kérésére a napló tartal­mának megismerését a Szállító nem tagadhatja meg.

# A FÜLJELZŐK ÉS FOGÓK TESZTELÉSE ÉS KIVÁLASZTÁSA

## Teszt jelölőeszköz igény

A pályázónak az engedélyezésre benyújtott típusokból 25 (huszonöt) egyed jelölésére elegendő füljelzőt és két használat-kész behelyező fogót kell beküldenie előzetes vizsgálatra.

Az előzetes vizsgálathoz a feliratozást az *1. számú mellékletben* szereplő számokkal kell elvégezni. A füljelzők üresen maradt oldalára „MINTA” feliratot kell elhelyezni.

A vizsgálatot végző tesztelő csoport a Vidékfejlesztési Minisztérium, a tenyésztő szervezetek és a NÉBIH szakértőiből áll, akik megvizsgálják a beküldött mintákat.

## A tesztelés folyamata

A füljelzőket és a fogókat forgalmazni szándékozó szállítónak a pályázati felhívás közzététele után az abban szereplő pályázati határidőkön belül pályázatot kell benyújtania a termékei engedélyezésére. Ebben meg kell küldeni a Műszaki leírásban kért információkat, dokumentumokat, a tesztre nevezni kívánt jelölő eszközök adatait, valamint a melléklet alapján készített füljelzőket, és a behelyező eszközöket.

A NÉBIH a pályázatok beérkezési határidejét követően 90 napon belül megvizsgálja a füljelzők és a fogók megfelelőségét. A bírálatot követően, annak eredményéről 30 napon belül írásban értesíti a pályázót.

## Az engedély hatálya

A megfelelőnek bizonyult füljelzők és behelyező eszközök használatát a NÉBIH engedélyezi, azok beszállítóival megállapodást köt. Az engedély visszavonásig érvényes.

A füljelzők és behelyező eszközök követelményeknek való megfelelést a NÉBIH folyamatosan ellenőrzi, és tartós nem-megfelelés esetén a Szállítói engedélyt visszavonja.

## Jelentkezés tesztre

A füljelzők és behelyező fogók engedélyezése iránti kérelmet, a következő címre kell benyújtani:

**Nemzeti Élelmiszerlánc-biztonsági Hivatal**

**1024 Budapest, Keleti Károly. u. 24.**

Állattenyésztési Igazgatóság

A NÉBIH az engedélyezett füljelzők és behelyező eszközök, valamint gyártóik listáját a [www.nebih.gov.hu](http://www.mgszh.gov.hu), valamint a [www.enar.hu](http://www.enar.hu) honlapon közzéteszi.

# Nyilatkozatok, tanúsítványok jegyzéke

A műszaki leírásban foglaltak szerint az alábbi nyilatkozatokat és okiratokat kell a kérelemhez csatolni:

1. 5.3 pontban felsorolt nyilatkozatok és tanúsítványok,
2. 5.6 pont szerinti gyártásszervezési leírás,
3. 5.6 pontban leírt, a gyártási folyamat során fellépő leállások, üzemzavarok során alkal­ma­zandó intézkedések,
4. 5.15 pontban leírt, a diszkrét adatkezelésről szóló nyilatkozat,
5. 5.16 pontban leírt nyilvántartás és eseménytörténeti napló vezetéséről és az információ­adásról szóló nyilatkozat,
6. Nyilatkozat szarvasmarha füljelzők és a műszaki leírásban leírt logisztikai rendszer teljes vertikumát biztosító szolgáltatások szállításának hazai és/vagy külföldön teljesített referenciákról a 2009, 2010, 2011, években. (Évente legalább 350 000 szarvasmarha jelölésére szolgáló füljelzőgyártás és/vagy -szállítás, a szállítási célország megjelö­lé­sével).

# Mellékletek

1. A pályázati tesztre küldendő minta füljelzőkre írandó számok listája
2. Az engedélyezett Szállítókkal kötendő „Együttműködési megállapodás” mintája
3. Megrendelések rekordképe
4. „2010 Szarvasmarha ENAR bejelentőlap” minta